recursal/SuperWikiNEXT-32B huggingface dataset:
डॉ **गणेश प्रसाद श्रीवास्तव** (१९३३ - २०११), भौतिक विज्ञान के भारतीय प्रोफेसर और कई पुस्तकों के लेखक थे। 50 साल के प्रतिष्ठित शैक्षिक कैरियर के बाद वह इलेक्ट्रॉनिक्स के प्रोफेसर के रूप में दिल्ली विश्वविद्यालय से सेवानिवृत्त हुए जहाँ उन्होंने 35 साल से भी ज़्यादा माइक्रोवेव इलेक्ट्रॉनिक्स पढ़ाया।

शिक्षा और कैरियर
----------------

उन्होंने अपनी पीएचडी (डॉक्टोरल डिग्री)1957 में इलाहाबाद विश्वविद्यालय के प्रोफेसर कृष्णा जी के मार्गदर्शन में माइक्रोवेव प्रेशर ब्रोडेनिंग स्टडी में की। उन्होंने प्रो कृष्णा जी और डॉ प्रेम स्वरुप के साथ गैसो में माध्यम प्रेशर पर माइक्रोवेव अब्सॉर्प्शन पर भी अनुसन्धान किया जिसका कई अनुसन्धान प्रकाशनों में सराहना के साथ प्रकाशन हुआ।

डॉ गणेश ने 180 अनुसन्धान पत्र अंतराष्ट्रीय अनुसन्धान पत्रिकाओं में स्पेक्ट्रोस्कोपी, सेमीकंडक्टर भौतिक विज्ञान, मैग्नेटिस्म, क्वांटम इलेक्ट्रॉनिक्स, और माइक्रोवेव सुपरकंडक्टिविटी पर प्रकाशित किये। उन्होंने दिल्ली विश्वविद्यालय में एक बड़े माइक्रोवेव रिसर्च समूह की स्थापना
भी की। उन्होंने भौतिक विज्ञान से अलग इलेक्ट्रॉनिक्स शिक्षा की नींव रखी और इलेक्ट्रॉनिक्स के शिक्षा कार्यक्रमों के भारतीय कॉलेज और विश्वविद्यालयों में शुरुआत के लिए एक महत्वपूर्ण भूमिका निभायी। वह दिल्ली विश्वविद्यालय के साउथ कैंपस में इलेक्ट्रॉनिक्स विज्ञान विभाग के पहले अध्यक्ष थे और अंतःविषय तथा एप्लाइड विज्ञान फैकल्टी के पहले डीन भी थे। 1974 में वो भौतिक विज्ञान के प्रोफेसर बने और 1980 में विभाग अध्यक्ष और फैकल्टी ऑफ़ साईन्स, दिल्ली विश्वविद्यालय के डीन भी बने। इसके अतिरिक्त उन्होंने दिल्ली विश्वविद्यालय के समकुलपति का भी कार्यभार संभाला। उन्होंने नोबेल पुरुस्कार विजेता प्रोफेसर गेरहार्ड हर्ज़बर्ग के साथ नेशनल रिसर्च कौंसिल ऑफ़ कनाडा में 1960 से 1962 तक माइक्रोवेव स्पेक्ट्रोस्कोपी में अग्रवर्ती अनुसन्धान भी किया। वह हाइड्रोजन बॉउंडेड अणुओं में घूर्णाकर ट्रांजीशन का निरिक्षण करने वाले पहले व्यक्ति थे।

इसके अलावा उन्होंने शेफील्ड विश्वविद्यालय, यूनाइटेड किंगडम ; क्वींसलैंड विश्वविद्यालय, ऑस्ट्रेलिया; पिएर्रे एंड मेरी क्यूरी विश्वविद्यालय, फ्रांस; और टोक्यो इंस्टिट्यूट ऑफ़ टेक्नोलॉजी , जापान में भी कार्य किया।

पुस्तकें और प्रकाशन
-------------------

उनकी कुछ प्रकाशित पुस्तकें हैं- 

1. Microwave Devices and Circuit Designs; Srivastava, Ganesh Prasad; Gupta, Vijay Laxmi, Prentice-Hall of India, 2006 ISBN 81-203-2195-2
2. Recent Advances in Microwaves; Cardiff Academic Press, 1994 ISBN 978-81-7319-000-1,

1. Microwave technology and applications: Proceedings of the first Asia-Pacific Microwave Conference, New Delhi, India; Srivastava G P; Nair PG; 1998 ISBN 978-0-07-460340-6
2. Surface Meteorological Instruments and Measurement Practice;Srivastava G P; Atlantic Publishers & Distributors Pvt Ltd, 2009, | ISBN 978-8126909681

सन्दर्भ
-------

1. ↑  "PHI Learning - ISBN 9788120321953 - MICROWAVE DEV..." *www.phindia.com*. अभिगमन तिथि 2022-06-02.

* 
* 
*
चित्राल शहर का अतालिक़ बाज़ार - चिह्न पर 'दी बैंक ऑफ़ ख़ैबर' लिखा है
चित्राल शहर में मसालों का एक दुकानदार
**चित्राल** (उर्दू: چترال‎, अंग्रेज़ी: Chitral) या **छेत्रार** (खोवार: چھترار‎) पश्चिमोत्तरी पाकिस्तान के ख़ैबर-पख़्तूनख़्वा प्रान्त के चित्राल ज़िले की राजधानी और सबसे बड़ा शहर है। यह हिन्दु कुश पर्वतमाला के सबसे ऊँचे पहाड़ तिरिच मीर के चरणों में कुनर नदी के पश्चिमी किनारे पर बसा हुआ है। चित्राल ज़िले की कुल ३ लाख लोगों की आबादी में से लगभग २ लाख चित्राल शहर में रहतें हैं। शहर जिस वादी में स्थित है वह ३,७०० फ़ुट (१,१०० मीटर) की ऊँचाई पर स्थित है।

नाम का अर्थ
-----------

'चित्राल' खोवार भाषा के 'छेत्रार' शब्द से आया है। क्योंकि खोवार हिन्द-आर्य भाषा-परिवार की एक दार्दी भाषा है, इसलिए 'छेत्रार' के सजातीय शब्द हिन्दी में भी मिलते हैं, जैसे कि 'क्षेत्र', 'छेत्र' और 'खेत'।

इन्हें भी देखें
---------------

* चित्राल ज़िला
* खोवार भाषा
* कुनर नदी

सन्दर्भ
-------

1. ↑  Crisis on the frontier: the Third Afghan War and the campaign in Waziristan 1919-1920, Brian Robson, Spellmount, 2004, *... Chitral is, in essence, a narrow amphitheatre, roughly 180 miles long, surrounded on all sides by mountains, rising in places to over 20000 feet; Tirich Mir, the highest, is over 25000 feet ...*
**गणेश दत्त सिंह** (13 जनवरी 1868 - 26 सितंबर 1943) एक भारतीय वकील, शिक्षाविद्, परोपकारी और प्रशासक थे। उन्होंने भारत की स्वतंत्रता से पहले बिहार और उड़ीसा राज्य में शिक्षा और स्वास्थ्य सेवाओं में सुधार के लिए बहुत कुछ किया। उन्होने अपनी कमाई और निजी सम्पत्ति से शैक्षणिक संस्थानों, दरभंगा मेडिकल कॉलेज और अस्पताल, आयुर्वेदिक कॉलेज और नेत्रहीनों और बधिरों के लिए स्कूलों के विकास के लिए उदार दान दिया। गणेश दत्त के जीवन और कार्यों पर आधारित एक लघु फिल्म प्रकाश झा द्वारा बनाई गई थी। 

14 अप्रैल 1933 को सर गणेश दत्त सिंह ने नियमावली बनाकर 'सर गणेश दत्त ट्रस्ट फंड कोष' का गठन किया था। इसके लिए उन्होंने वर्ष 1923 से 1936 तक बिहार-उड़ीसा का मंत्री रहने के दौरान अपने वेतन चार हजार रुपए का तीन-चौथाई अंश जमा कर फंड के लिए धन संचित किया था। इसके गठन के पीछे उनका उद्देश्य पटना विश्वविद्यालय में अध्ययनरत वैसे छात्रों की मदद करना था, जिनकी अभिरुचि विज्ञान, तकनीकी और उद्योग संबंधी उच्च शिक्षा प्राप्त करने में हो किन्तु निर्धनता आड़े आ रही हो। वे युवा पीढ़ी के प्रेरणाश्रोत हैं। सामाजिक चेतना के लिए सर गणेश दत्त ने अपना सारा जीवन समर्पित कर दिया।
**खड्ग** (संस्कृत) या **खड़्ग** (अपभ्रंश) एक प्राचीन शस्त्र जिसे हम तलवार का रूप कह सकते हें। इसमें दो भाग होते हैं - मूठ और लंबा पत्र। तलवार के पत्र में केवल एक ओर धार होती हैं। खड्ग के दोनों ओर धार होती है। इससे काटना और भोंकना, दोनों कार्य किए जाते हैं।

खड्ग की उत्पत्ति के संबंध में एक पौराणिक कथा इस प्रकार है - दक्ष प्रजापति की साठ कन्याएँ थीं जिनसे सारी सृष्टि का निर्माण हुआ। उनसे देव, ऋषि, गंधर्व, अप्सरा ही नहीं हिरण्याक्ष और हिरण्यकश्यपु सदृश दैत्यों ने भी जन्म लिया। इन दैत्यों ने सब लोगों को तंग करना आरंभ किया तब देवों ने हिमालय पर एक यज्ञ किया। इस अग्नि की ज्वाला से नील वर्ण, कृशोदर, तीक्ष्णंदत एवं तेजपुंजयुक्त एक आयुध की उत्पत्ति हुई। उसके प्रभाव से सारी पृथ्वी थरथरा उठी। तब ब्रह्मा ने कहा कि मैंने लोकरक्षा के लिये इस खड्ग का निर्माण किया है।

खड्ग के तीन प्रकार बताए गए हैं-

1. कमलपत्र के समान
2. मंडलाग्र तथा
3. असियष्टि।

५० अंगुल लंबे खड्ग को वराहमिहिर ने सर्वोत्तम माना है। इससे छोटे आकार के खड्गों को आकार के अनुसार तलवार, दीर्घक, नारसिंहक (कटार), कात्यायन, ऊना, भुजाली, करौली और लालक कहते हैं।

खड्ग का उल्लेख मुख्यत: देवियों के आयुध के रूप में हुआ है। बौद्ध मंजुश्री के हाथ के खड्ग को 'प्रज्ञा खड्ग' कहा गया है। उससे अज्ञान का विनाश होता है।
**खड्गविलास छापाखाना**, पटना का प्रसिद्ध प्रेस था। उन्नीसवीं सदी के उतरार्ध में पटना का वह प्रेस बिहार का गौरव था। उस प्रेस और प्रकाशन संस्था पर शोध करके डाक्टरेट की उपाधि हासिल करने वाले डॉ॰ धीरेंद्र नाथ सिंह लिखते हैं, ‘आधुनिक हिंदी साहित्य को उजागर करने में इस प्रेस के योगदान का ऐतिहासिक मूल्य है।’ भारतेन्दु हरिश्चन्द्र द्वारा विरचित नाटक सत्य हरिश्चन्द्र इसी प्रेस से छपा था। इसी नाटक को पढ़कर गांधीजी के जीवन में निर्णायक मोड़ आया था। अब वह प्रेस तो नहीं है, पर आधुनिक हिंदी को उस प्रेस का योगदान अद्भुत है।

उत्तर प्रदेश के बलिया निवासी महाराजकुमार **राम दीन सिंह** ने सन् 1880 में पटना के बांकीपुर में खड्ग विलास प्रेस की स्थापना की थी। उन्होंने अपना जीवन शिक्षक के रूप में आरम्भ किया था तथा पाठ्य पुस्तकों और हिंदी पुस्तकों के अभाव ने उन्हें प्रकाशन व्यवसाय के लिए प्रेरित किया था। उन्होंने स्वयं पाठ्यपुस्तकें तैयार कीं और अन्य लोगों से पुस्तकें लिखवाईं। इन कृतियों का प्रकाशन खड्ग विलास प्रेस ने किया। भारतेन्दु बाबू हरिश्चन्द्र और उनके युग के लेखक यदि आधुनिक हिंदी साहित्य के निर्माता हैं तो निश्चय ही खड्ग विलास प्रेस और उसके संस्थापक को उनका एकमात्र प्रकाशक माना जाना उचित होगा। यदि महाराज कुमार राम दीन सिंह का सद्भाव और सहयोग न मिला होता तो भारतेंदु हरिश्चंद्र और उनके समकालीन साहित्यकारों को अपनी रचनाओं के व्यवस्थित प्रकाशन का इतना अच्छा सुयोग नहीं मिला होता।

इस प्रकाशन संस्थान ने भारतेंदु हरिश्चंद्र, पंडित प्रताप नारायण मिश्र, पंडित अम्बिका दत्त व्यास, पंडित शीतला प्रसाद त्रिपाठी, भारतीय सिविल सेवा में हिंदी के प्रतिष्ठापक फ्रेडरिक पिंकाट, आधुनिक हिंदी खड़ी बोली के प्रथम महाकाव्य प्रियप्रवास के प्रणेता पंडित अयोध्यासिंह उपाध्याय 'हरिऔध', पंडित दामोदर शास्त्री सप्रे, लाल खड्ग बहादुर मल्ल, शिवनंदन सहाय प्रभृति साहित्यकारों को प्रकाशकीय संरक्षण प्रदान किया और उनकी कृतियों के प्रकाशन पर मुक्तहस्त से व्यय किया।

हिंदी भाषी प्रदेशों में सबसे पहले बिहार प्रदेश में सन् 1835 में हिन्दी आन्दोलन शुरू हुआ था। इस अनवरत प्रयास के फलस्वरूप सन् 1875 में बिहार में कचहरियों और स्कूलों में हिंदी प्रतिष्ठित हुई, किन्तु पाठ्यपुस्तकों का सर्वथा अभाव था। खड्ग विलास प्रेस ने विभिन्न विषयों में पाठ्य पुस्तकें तैयार करा कर इनका प्रकाशन किया। साहब प्रसाद सिंह, उमानाथ मिश्र, चण्डी प्रसाद सिंह, काली प्रसाद मिश्र, प्रेमन पाण्डेय प्रभृति लेखकों ने इस दिशा में सक्रिय रूप से सहयोग किया था। साहब प्रसाद सिंह की ‘भाषा सार’ नामक पुस्तक सन् 1884 से 1936 तक बिहार के स्कूलों और कालेजों में पढाई जाती रही।

राम दीन सिंह का बचपन पटना जिले के तारणपुर गांव में बीता जहां उनके मामा का घर था। राम दीन सिंह के पुत्र सारंगधर सिंह भी एक बुद्धिजीवी राजनेता और स्वतंत्रता सेनानी थे। वे सन् 1937 में डॉ॰ श्रीकृष्ण सिंह के नेतृत्व में बने मंत्रिमंडल में संसदीय सचिव थे। बाद में वे बिहार से संविधान सभा के सदस्य बने। उन्होंने 1952 से 1962 तक पटना को लोक सभा में प्रतिनिधित्व किया।

इन्हें भी देखें
---------------

* नवल किशोर प्रेस, लखनऊ
* इण्डियन प्रेस, प्रयाग

बाहरी कड़ियाँ
-------------

* भारतेंदु हरिश्चंद्र और खड्गविलास प्रेस
* हिंदी से प्रेम करते हैं तो इस प्रेस के बारे में अवश्य जानिए
* आधुनिक हिन्दी के विकास में कड्ग विलास प्रेस की भूमिका (गूगल पुस्तक ; लेखक-डॉ धीरेन्द्रनाथ सिंह)
यह सुझाव दिया जाता है कि इस लेख या भाग का *आर्य विवाह* के साथ विलय कर दिया जाए। (वार्ता)

प्राचीन भारतीय स्मृतिकारों ने विवाह के जो आठ प्रकार मान्य किए थे, **गंधर्व विवाह** उनमें से एक है। इस विवाह में वर-वधू को अपने अभिभावकों की अनुमति लेने की ज़रूरत नहीं पड़ती थी। युवक युवती के परस्पर राजी होने पर किसी श्रोत्रिय के घर से लाई अग्नि से हवन करने के बाद हवन कुंड के तीन फेरे परस्पर गठबंधन के साथ कर लेने मात्र से इस प्रकार का विवाह संपन्न मान लिया जाता था। इसे आधुनिक प्रेम विवाह का प्राचीन रूप भी कह सकते हैं। इस प्रकार का विवाह करने के पश्चात् वर-वधू दोनों अपने अभिभावकों को अपने विवाह की निस्संकोच सूचना दे सकते थे क्योंकि अग्नि को साक्षी मान कर किया गया विवाह भंग नहीं किया जा सकता था। अभिभावक भी इस विवाह को स्वीकार कर लेते थे। किंतु इस प्रकार का विवाह जातिगत-पूर्वानुमति या 'लोकभावना' के विरुद्ध समझा जाता था, लोग इस प्रकार किए गए विवाह को उतावली में किया गया विवाह ही मानते थे। कुछ अर्थशास्त्रियों की धारणा थी कि इस प्रकार के विवाह का परिणाम अच्छा नहीं होता। भारतीय परिप्रेक्ष्य में शकुंतला-दुश्यंत, पुरुरवा-उर्वशी, वासवदत्ता-उदयन के विवाह गंधर्व-विवाह के प्रख्यात उदाहरण हैं।
### खुटाघाट बांध,बिलासपुर (Khuta Ghat,Bilaspur)

**खुटाघाट बांध का परिचय:**

छत्तीसगढ़ के पूरे क्षेत्र के धान का कटोरा 'या' बाउल ऑफ राइस नाम का क्रेडिट छत्तीसगढ़ राज्य के बिलासपुर जिले को दिया जाता है। इस जिले की अनूठी विशेषताओं में चावल, कोसा उद्योग और अपनी सांस्कृतिक पृष्ठभूमि कोर्स की गुणवत्ता परिष्कृत के कारण यह बहोत ही प्रसिद्ध हैं। 400 साल की उम्र के आसपास, बिलासपुर के शहर से देश भर में अपनी आकर्षक पर्यटन स्थलों और स्मारकों और पवित्र स्थानों का भंडार शामिल हैं, जो यात्रियों को आकर्षित बहोत करती है। इनमें से भारत के छत्तीसगढ़ के बिलासपुर जिले मे खुटाघाट बांध व्यापक रूप से अपनी सुंदरता और आगंतुकों के लिए उत्कृष्ट मनोरंजन के अवसरों की पेशकश के लिए प्रशंसित है। 

**खुटाघाट बांध का विवरण:**

बिलासपुर खुटाघाट बांध हर पर्यटक के साथ प्रसिद्ध है। यह रतनपुर खंडहर के लिए मशहूर शहर से 5 किमी की दूरी पर स्थित है। खुटाघाट बांध खरून नदी के शांत किनारे पर एक बांध का निर्माण किया है और पूरे क्षेत्र की सिंचाई की प्रक्रिया में मदद करता है। 

अगर आप खुटाघाट बांध का भ्रमण करते है तो आप इसके बेदाग सुंदरता से मुग्ध हो जाएगा। और आसपास के जंगल और पहाड़ियों इस बांध के लिए एक अतिरिक्त आकर्षण का बढ़ावा है। और यह एक सुंदर पिकनिक स्थल है जहा हर साल हजारो पर्यटक आते है इस सुंदर दृश्य का दर्शन करने। 
**खूंटाघाट नाम की एक कहानी**जब बांध बना डूबन के जंगल को काटा नहीं गया । तब जंगल या लकड़ी की कीमत न थी । पानी में बाद इसके ठूंठ या जिसे खूंटा कहते वो पानी में बचे रह गये । ये मछली पकड़ने गयी नाव से टकराते ।कालान्तर में इसलिए इसे खूंटाघाट कहा गया । इनमें आखिरी पेड़ तेंदू के थे । उनके बीच तेंदूसार सुंदर काला था । जब जब बांध सूखता लोग इसको कटते तो मजबूत इतना की कुल्हाड़ी को झटका लगता। इसकी सुंदर मजबूत छड़ी बनती । आसपास के गाँव के सम्पन्न जन इस काली छड़ी में चांदी या पीतल की मूठ लगा कर शान से आज भी रखें हैं ।
**कैसे पहुचे**
बिलासपुर से आप आसानी से बिलासपुर-अंबिकापुर हाईवे से  होते हुए खूटाघाट पहुंच सकते है| Map for Khutaghat Dam
अन्य प्रयोगों के लिए, बाग (बहुविकल्पी) देखें।

प्रयागराज स्थित इस विशाल बाग में खुसरौ, उसकी बहन और उसकी राजपूत मां का मकबरा स्थित है। खुसरौ सम्राट जहांगीर के सबसे बड़े पुत्र थे। इस पार्क का संबंध भारत के स्वतंत्रता संग्राम से भी है। प्रयागराज (इलाहाबाद) शहर के पश्चिम छोर प्रयागराज रेलवे स्टेसन के पास स्थित खुसरो बाग मुगलकालीन इतिहास की एक अमिट धरोहर हैं। यह 17 बीधे के विशाल क्षेत्र में फैला हुआ हैं। यह चारोँ मोटे मोटे दिवारो से घीरा हैं। इसके चारोँ ओर एक एक दरवाजे हैं। जहागीर ने इसे अपना आरामगाह बनाया था। जहागीर के पुत्र खुसरो के नाम पर ही इसका नाम खुसरो बाग पडा। इस बाग में तीन मकबरे हैं। पहला मकबरा शहजादा खुसरो का हैं। इसका मकबरा खुसरो की राजपूत माक शाँह बेगम के लिये बनाया गया था। खुसरो बाग के अन्दर जाने का मुख्य द्रार अति विशाल हैं। इसमें अनेकोँ घोडोँ की नाली लागी हुयी हैं। ऐसी मान्यता हैं कि अपने मालिक की और अपने मालिक कि जान बचायी थी तभी से लोग बाग के अन्दर बने मकबरे में मन्नत मानते हैं। और कार्य के पूरा होने पर इसी दरवाजे में घोड़े के नाल लगवा देते हैं। खुसरो बाग में अमरुद के कई बगीचे हैं। यहाँ के अमरुदोँ को विदेश में निर्यात किया जाता हैं। साथ ही वर्तमान में यहाँ पौधशाला हैं। जिससें हजारोँ पौधोँ की बिक्री की जाती हैं।
**कौतुहल** मानसिक अनिश्चितता , चिंता , अनिर्णीत होने , या संदिग्ध होने की स्थिति है । एक नाटकीय काम में, रहस्य एक साजिश के परिणाम या अनिश्चितता, पहेली , या रहस्य के समाधान की प्रत्याशा है , विशेष रूप से यह एक चरित्र को प्रभावित करता है किसकी सहानुभूति है । हालांकि, रहस्य कल्पना के लिए अनन्य नहीं है।

नाटक में
--------

साहित्य, फिल्मों, टेलीविजन और नाटकों में, रुचि हासिल करने और बनाए रखने के लिए सस्पेंस एक प्रमुख उपकरण है। यह कई प्रमुख प्रकार का हो सकता है: एक में, परिणाम अनिश्चित होता है और कौन, क्या, या कैसे के प्रश्न में रहस्य बना रहता है ; दूसरे में, पूर्वगामी घटनाओं से परिणाम अपरिहार्य है, और रहस्य दर्शकों की चिंतित या भयभीत प्रत्याशा में रहता है कि कब ।पाठक तब रहस्य महसूस करते हैं जब वे इस बारे में गहराई से उत्सुक होते हैं कि आगे क्या होगा, या जब वे जानते हैं कि क्या होने की संभावना है लेकिन यह नहीं जानते कि यह कैसे होगा। यहां तक ​​कि ऐतिहासिक कथा -साहित्य में भी , ऐसे चरित्रों के साथ जिनकी जीवन गाथाएं प्रसिद्ध हैं, क्योंआमतौर पर उपन्यास में सस्पेंस लाता है।

सस्पेंस का एक सहायक पूर्वाभास है, जैसा कि इसाबेल अलेंदे के हाउस ऑफ द स्पिरिट्स (1991) में राष्ट्रीय संकट या क्रांति के संकेत में पाया गया है ।

संदर्भ
------
चित्र:Changchun Montage.pngचांगचून शहर के नज़ारे
**चांगचून** (चीनी: 长春, अंग्रेज़ी: Changchun, मान्छु: ᠴᠠᠩ ᠴᡠᠨ) पूर्वोत्तरी चीन में मंचूरिया क्षेत्र के जीलिन प्रान्त की राजधानी और सबसे बड़ा शहर है। यह एक उप-प्रांत का दर्जा रखने वाला शहर है। सन् २०१० की जनगणना में चांगचून की जनसँख्या ७६,७७,०८९ थी, जिनमें से ३३,४१,७०० इसके पक्की-आबादी वाले क्षेत्र में बसे हुए थे। जुरचेन भाषा में 'चांग चून' का मतलब 'लम्बा चश्मा' होता है।

विवरण
-----

सन् १८०० में चिंग राजवंश के सम्राट जियाचिंग (嘉慶帝, Jiaqing) ने यितोंग नदी के पूर्वी किनारे पर एक छोटे से गाँव का नाम 'चांगचून तिंग' रखा। मई १८९८ में रूसी साम्राज्य के कारीगरों ने हारबिन से लूशुन (旅顺, Lüshun) तक रेल की पटरियाँ डालीं और चांगचून में 'कुआनचेंग' नाम का एक नया रेल स्टेशन बना। १९०४-१९०५ के रूसी-जापानी युद्ध में रूस की हार हुई और कुआनचेंग इस पटरी का आख़री रूसी पड़ाव बन गया। उस से आगे एक नया जापानी 'चांगचून' स्टेशन बनाया गया। १९३२ में जापानी समर्थन के साथ मंचूरिया में चीन से अलग एक आज़ाद मंचूकुओ (Manchukuo) देश घोषित किया गया जिसकी राजधानी चांगचून को बनाया गया। इसका नाम 'शिनजिंग' (新京, Hsinjing) रखा गया जिसका मतलब 'नई राजधानी' था। शहर का इस दौरान बहुत विस्तार किया गया और नियमित ढंग से बड़े चौक, चौड़ी सड़कें और इमारतें बनाई गईं। १९३४ से १९४४ के काल में शहर की आबादी १,४१,७१२ से छह गुना बढ़कर ८,६३,६०७ हो गई। द्वितीय विश्वयुद्ध के अंत में १९४५ में सोवियत संघ की लाल सेना ने चांगचून पर क़ब्ज़ा कर लिया। १९४६ में सोवियत फ़ौजें यहाँ से लौट गईं और १९४८ में माओ ज़ेदोंग के चीनी साम्यवादियों ने ५ माह के घेराव के बाद इसपर नियंत्रण कर लिया। जब शहर घिरा हुआ था तो अनुमानित १ से ३ लाख लोगों की भुखमरी से जाने गई। १९५४ में जनवादी गणतंत्र चीन की सरकार ने इसे जीलिन प्रान्त की राजधानी बना दिया।[1]

मंचूरिया के बाक़ी भागों की तरह यहाँ भयंकर सर्दी पड़ती है और जनवरी का औसत तापमान −१५.१ °सेंटीग्रेड है। इतनी सर्दी के बावजूद ठण्ड के मौसम में वातावरण अधिकतर शुष्क रहता है। गर्मियों में जुलाई का औसत तापमान २३.१ °सेंटीग्रेड होता है और पूर्वी एशियाई मोनसून की बारिशें पड़ती हैं।

इन्हें भी देखें
---------------

* जीलिन
* मान्छु लोग

सन्दर्भ
-------

1. ↑  Rough guide to China, David Leffman, Simon Lewis, Jeremy Atiyah, Rough Guides, 2003, ISBN 978-1-84353-019-0, *... Changchun, the provincial capital, an agreeable, well-planned place, with straight boulevards and squares throughout ...*
मंगोलिया में स्तेपी
**घासभूमि** या **विहारभूमि** या **चमनज़ार** ऐसे विस्तृत क्षेत्र को कहते हैं जहाँ दूर-दूर तक घास और छोटे झाड़ फैले हुए हों। ऐसी जगहों पर जहाँ-तहाँ वृक्ष भी हो सकते हैं लेकिन भूमि के अधिकतर हिस्से पर घास ही बिछी हुई होती है। अंटार्कटिका को छोड़कर घासभूमियाँ हर महाद्वीप पर पाई जाती हैं और अक्सर स्थानीय नामों से जानी जाती हैं। दक्षिणी अफ़्रीका में इसे 'वॅल्ड', उप-सहारवी अफ़्रीका में 'सवाना', यूरोप व एशिया में 'स्तेपी', उत्तर अमेरिका में 'प्रेरी' और दक्षिण अमेरिका में 'पाम्पास' के नाम से जाना जाता है। भारतीय उपमहाद्वीप के उत्तरी इलाक़ों में घासभूमि के छोटे क्षेत्रों को 'मर्ग' कहा जाता है। वह घासभूमि जिसका प्रयोग जानवर चराने के लिये किया जाता हो, उसे अक्सर **चारागाह** भी कहा जाता है। विश्व के अलग भागों की घासभूमियों में घास की जातियों में भी अंतर होता है। दक्षिण अमेरिका के उत्तरी भाग और दक्षिण अफ़्रीका की घासभूमियों में घासों की सबसे अधिक जातीय विविधता पाई गई है।पम्प्पास घास रहित मैदान होते है

इन्हें भी देखें
---------------

* स्तेपी
* वॅल्ड
* मर्ग

सन्दर्भ
-------

1. ↑  Grassland Food Chains, Buffy Silverman, pp. 9, Capstone Classroom, 2010, ISBN 9781432938642, *... Temperate grasslands are given different names in different places. North American prairies, Russian steppes, South African velds, and South American pampas are all grasslands ...*
2. ↑  Text Book of Biodiversity Archived 2013-05-11 at the Wayback Machine, K. V. Krishnamurthy, pp. 58, Science Publishers, 2003, ISBN 9781578083251, *... The most diverse grasslands are seen in northern South America (Menaut 1983) and in South Africa (Fig. 5.2), as these have not been subjected to human impact to the extent that other grasslands have ...*
दक्षिण-पूर्वी चांग'आन में स्थित ६५२ ईसवी में बना महान जंगली बत्तख़ पगोडा
**चांग'आन** (उच्चारण सुनिए सहायता·सूचना, चीनी: 長安, अंग्रेज़ी: Chang'an) प्राचीन चीन में एक शहर था जो दस से भी अधिक राजवंशों कि राजधानी रहा। आधुनिक काल में इसका नाम शियान (西安, Xi'an) है और यह जनवादी गणतंत्र चीन के शान्शी प्रान्त में स्थित है। शास्त्रीय चीनी भाषा में चांग'आन का अर्थ 'अनंत शान्ति' है। सुई राजवंश के काल में इसका नाम दाशिंग था। मिंग राजवंश के दौरान इसका नाम 'पश्चिमी शान्ति' (शि'आन) रख दिया गया। इस नगर के क्षेत्र में नवपाषाण युग (नियोलिथिक) से लोग बसे हुए हैं। आठवी सदी में चांगआन पृथ्वी का सब से बड़ा शहर था और इसमें १० लाख से अधिक लोग रहते थे।

इन्हें भी देखें
---------------

* शियान

सन्दर्भ
-------

1. ↑  Exploring the Middle Ages, Steven Maddocks, Dale Anderson, Jane Bingham, Peter Chrisp, Christopher Gavett, Marshall Cavendish Corporation, 2006, ISBN 978-0-7614-7613-9, *... At its height in the eighth century, Chang'an was the largest city on earth, with a population of a million within its walls ...*
बांग्लादेश में जूट का खेत
**जूट की खेती** उपयोग की दृष्टि से कपास के बाद जूट सबसे महत्वपूर्ण प्राकृतिक रेशों में से एक है। दुनियाँ की लगभग 85% जूट की खेती जलवायु, मौसम और मिट्टी पर निर्भर करती है। जूट की खेती मुख्यतः गंगा डेल्टा के मैदानी इलाकों में की जाती है। भौगोलिक दृष्टि से देखें तो यह भारत के पश्चिम बंगाल और बांग्लादेश के उपजाऊ भूमि पर की जाती है। भारत के अलावा ये नेपाल, भूटान, म्यांमार, चीन और पाकिस्तान में भी जूट की खेती की जाती है‌।

इतिहास
------

पुरातन शास्त्रों में, प्लिनी ने सिद्ध किया है कि प्राचीन मिस्र में जूट के पौधों का उपयोग भोजन के रूप में किया जाता था।
सत्रहवीं शताब्दी में ब्रिटिश शासनकाल के दौरान जूट का उपयोग सेना में किया जाता था। ब्रिटिश जूट व्यापारी, जूट प्रसंस्करण और जूट से निर्मित उत्पाद बेचते थे। इसके बाद बैरन्स और ब्रिटिश ईस्ट इंडिया कंपनी ने बंगाल में कई जूट मिलें स्थापित कीं। इसका उपयोग मछली पकड़ने का चारा बनाने, सूती वस्त्र, और हथियार उद्योग में किया जाता था।

जुताई
-----

जूट की कृषि के लिए, किसान खेती वाली मिट्टी पर बीज बिखेरते हैं। जब पौधे लगभग 15-20 सेमी लंबे हो जाते हैं, तो उन्हें पतला कर दिया जाता है। रोपण के लगभग चार महीने बाद कटाई शुरू हो जाती है। जूट उगाने के लिए उपयुक्त जलवायु गर्म और आर्द्र जलवायु सबसे उत्कृष्ट माना जाता है, इसके लिए 25 डिग्री सेल्सियस से अधिक तापमान और 70%-90% की सापेक्ष आर्द्रता अनुकूल है। जूट को सालाना 160-200 सेमी वर्षा की आवश्यकता होती है और बुआई के दौरान इसकी अतिरिक्त आवश्यकता होती है। 4.8 और 5.8 के बीच इंच लम्बी नदी बेसिन, जलोढ़ या दोमट मिट्टी जूट की खेती के लिए सर्वोत्तम हैं।

जूट उत्पादन
-----------

गंगा के डेल्टा क्षेत्रों में 80% का जूट उत्पादन का उत्पादन होता है इसके अलावा (ब्रह्मपुत्र जलोढ़) क्षेत्र के अन्तर्गत बांग्लादेश के ढाका, मैमनसिंह, तंगैल और कोमिला जिलों का हिस्सा आते हैं।इस क्षेत्र में प्रतिवर्ष बाढ़ के पानी द्वारा लायी जाने वाली मलवे के जमाव से अम्लीय मिट्टी प्राप्त होता है। इसकी बनावट रेत और दोमट मिट्टी से भिन्न होती है। व्यावसायिक गुणवत्ता की दृष्टि से इस क्षेत्र में उत्तम किस्म की जूट उत्पन्न होती है।

संदर्भ
------


1. ↑  पियरोनी, एंड्रिया (2005). प्रिंस, गिलियन; नेस्बिट, मार्क (संपा॰). *पौधों का सांस्कृतिक इतिहास*. रूटलेज. पृ॰ 31. आई॰ऍस॰बी॰ऍन॰ 0415927463.
2. ↑  "बीबीसी टू—ब्रायन कॉक्स की जूट यात्रा". बीबीसी. 2010-02-24. अभिगमन तिथि 2016-09-20.
3. ↑  Roul, Chhabilendra (2009). *अंतर्राष्ट्रीय जूट उद्योग प्रणाली*. Northern Book Centre. पृ॰ 104. आई॰ऍस॰बी॰ऍन॰ 978-81-7211-274-5.
गर्भनिरोधक गोलिया ले कर महिलाएँ बिना किसी चिंता के यौन संबंध बनाती है और अधिक आनंद का अनुभव करती हैं।
जो आनंद के लिए और अनचाहे गर्भ ठहराव के लिए ठीक हैं। लेकिन सिर्फ आनंद और अनचाहे गर्भ ठहराव को देखना ठीक नही होता। इसके अनेक दुष्परिणाम हैं जो स्वास्थ्य के लिए हानिकारक हैं।गर्भनिरोधक गोलियों के अध्ययन से पता चला है कि लगातार लेने से महिलाओं के मोटापे की शिकायतें बहुत आती हैं। प्रयोगशालाओं में बने एस्ट्रोजेन और प्रोजेस्टेरोन हार्मोन से तैयार गोलियों का ये सबसे बड़ा दुष्प्रभाव है। दवा कंपनियाँ इस दुष्प्रभाव को गर्भनिरोधक के पैकेट पर भी लिखती हैं[1]। इस प्रकार कामकाजी महिलाएँ भी कई समस्याओं को झेलती हैं जिनमें मासिक धर्म के दौरान ही तनाव-जैसी स्थिति शामिल है।

यह नुकसान दायक हैं
------------------

डेनमार्क में एक अध्ययन के मुताबिक गर्भनिरोधक गोलियों के इस्तेमाल से अवसाद का ख़तरा बढ़ता है.
अनुसंधानकर्ताओं ने करीब दस लाख महिलाओं के मेडिकल रिकॉर्ड्स को अध्ययन में शामिल किया. 15 से 34 साल की इन महिलाओं में किसी में पहले से डिप्रेसन के लक्षण मौजूद नहीं थे। अध्ययन में अनुसंधानकर्ताओं ने पाया कि जो महिलाएं गर्भनिरोधक गोलियों का इस्तेमाल करती हैं, उन्हें बाद में अवसाद की गोलियां लेनी पड़ी या फिर अस्पताल में भर्ती होना पड़ा.

गर्भनिरोधक गोलियों के कारण मौत
------------------------------

हाल ही में, गार्डियन वेबसाइट की एक शॉर्ट फ़िल्म, उन युवा महिलाओं पर है, जिनकी मौत ख़ून का थक्का जमने से हुई और वे सब के सब हार्मोनल या गर्भनिरोधक गोलियों का इस्तेमाल कर रही थीं.

विश्व स्वास्थ्य संगठन
---------------------

विश्व स्वास्थ्य संगठन के खोज के मुताबिक दुनिया भर में 9.76 करोड़ से ज़्यादा महिलाएं नियमित गर्भनिरोधक गोलियों का इस्तेमाल करती हैं जो स्वास्थ्य के लिए ठीक नहीं होता।

आधुनिक काल
----------

इस समय गर्भनिरोधक गोलियाँ आम हो चुकी हैं। इनके लेने वाली महिलाएँ गृहिणियाँ भी होती हैं और अफसोस की बात तो यह हैं की अविवाहित महिलाएँ भी होती हैं।
**खरड़** (Kharar) भारत के पंजाब राज्य के मोहाली ज़िले (साहिबज़ादा अजीत सिंह नगर ज़िले) में स्थित एक नगर है। यह चण्डीगढ़ का एक उपनगर है।

विवरण
-----

खरड़ को रूपनगर ज़िले से मोहाली ज़िले में स्थानांतरित किया गया था और अब यह काफ़ी तेज़ी से विकसित हो रहा है। इसे चंडीगढ़ व मोहाली दोनों के पास होने का लाभ मिलता है, साथ ही इस बात का भी कि पंजाब सरकार खरड़ में विकास को प्रोत्साहित कर रही है। इसकी वजह से इस शहर में बहुत से रिहायशी इलाके बन रहे हैं जिन्हें पुडा (पंजाब शहरी योजना व विकास प्राधिकरण) द्वारा स्वीकृति मिली है जैसे मॉडल टाउन, शिवालिक एंक्लेव, सनी एंक्लेव व गिल्को वैली। खरड़ में एक अभियंत्रिकी महाविद्यालय व २ पॉलीटेक्निक तथा एक बीएड व वकालत का महाविद्यालय है। २००६ में खरड़ का अधिकांश क्षेत्र जीमाडा (विस्तृत मोहाली विकास प्राधिकरण) को और विकास के लिए आवंटित किया गया है।

भूगोल
-----

खरड़ की स्थिति 30°44′N 76°39′E﻿ / ﻿30.74°N 76.65°E﻿ / 30.74; 76.65 पर है। इसकी औसत ऊँचाई २९७ मीटर (९७४ फ़ुट) है।

भाषाएँ
------

पंजाबी बोलचाल की मुख्य भाषा है। हिंदी और अंग्रेज़ी भी बोली जाती है।

लोग
---

2001 के अनुसार [update] की भारतीय जनगणना के अनुसार, खरड़ की जनसंख्या ३९,४१० थी। पुरुष जनसंख्या के ५४% हैं और स्त्रियाँ ४६%। खरड़ की साक्षरता दर ७५% है, जो कि ५९.५% के राष्ट्रीय औसत से अधिक है। पुरुषों की साक्षरता दर ७९% है व महिलाओं की ७२%। खरड़ की ११% जनसंख्या की आयु ६ वर्ष से कम है।

इन्हें भी देखें
---------------

* मोहाली ज़िला

सन्दर्भ
-------

1. ↑  "Economic Transformation of a Developing Economy: The Experience of Punjab, India," Edited by Lakhwinder Singh and Nirvikar Singh, Springer, 2016, ISBN 9789811001970
2. ↑  "Regional Development and Planning in India," Vishwambhar Nath, Concept Publishing Company, 2009, ISBN 9788180693779
3. ↑  "Agricultural Growth and Structural Changes in the Punjab Economy: An Input-output Analysis," G. S. Bhalla, Centre for the Study of Regional Development, Jawaharlal Nehru University, 1990, ISBN 9780896290853
4. ↑  "Punjab Travel Guide," Swati Mitra (Editor), Eicher Goodearth Pvt Ltd, 2011, ISBN 9789380262178
5. ↑  "भारत की जनगणना २००१: २००१ की जनगणना के आँकड़े, महानगर, नगर और ग्राम सहित (अनंतिम)". भारतीय जनगणना आयोग. अभिगमन तिथि 2007-09-03.
गलगल का फल
**गलगल** नीबू की अनेक जातियों में एक जातिविशेष है जिसके फल बड़े और फल का छिलका बहुत मोटा होता है। इसे जंबीर अथवा दंतशठ, जंबीरी नीबू , 'पहाड़ी कागजी', इडलिंबू तथा लेमन (Lemon) कहते हैं। यह निंबुकुल रूटेसिई (Rutaceae) के सिट्रस मेडिवा वार लिमोनम (*Citrus medica var limonum*) नामक छोटे वृक्ष का फल है, जो पंजाब में पठानकोट के आसपास अधिक पैदा होता है।

गलगल की पत्तियों के नाल लगभग पंखहीन होते हैं। इसका फल मध्यम परिमाण के, अंडाकार (ovoid), पीले, चूचुकवत (mammillate) और मोटे छिलकेवाले होते हैं और उनकी मज्जा प्रचुर और आम्लिक होती है। जंबीरी नीबू आयुर्वेद में अम्ल, गुरू पित्तकारक तथा तृष्णा, शूल, वमन, श्वास, वात, कफ और विबंध को दूर करनेवाला माना जाता है। फल का उपयोग लेमनेड, मुरब्बा, शरबत, चटनी एवं अचार बनाने और व्यंजनों को सुस्वादु करने में होता है। इसका निचोड़ा हुआ रस शीतल, झागदार पेय तैयार करने के काम आता है। इसमें स्कर्वीनाशक विटामिन सी अधिक रहता है। फलत्वक् दीपक, पाचक और वायुनाशक होता है और इससे लेमन तैल तथा टिंक्चर आदि बनाए जाते हैं।

इसका पौधा बीज और कलम दोनों से लगाया जाता है। मार्च-अप्रैल में इसमें सुगंधित फूल खिलते हैं। खट्टे के फूलों की खुशबू बहुत अच्छी होती है। इसे तेलों में डाला जाता है। इसके खिलने से सारा बाग महक उठता है। फूलों के बाद फल लगते हैं, जो पहले हरे होते हैं और पककर पीले पड़ जाते हैं। इनका रंग नारंगी होता है। फल बहुत खट्टे होते हैं और इनमें रस भी खूब होता है। इसका छिलका बहुत मोटा होता है। रस निचोड़ने के बाद छिलके का अचार बनाया जा सकता है। छिलके दो छोटे छोटे टुकड़ों में काटकर नमक लगाकर धूप में रखने से कुछ दिनों में अचार तैयार हो जाता है।

गलगल में विटामिन सी प्रचुर मात्रा में पाया जाता है। इसका अचार भी बनाया जाता है। अचार छिलके के साथ डाला जाता है और बरसों खराब नहीं होता।

ये भी देखें
-----------

* मौसम्बी

सन्दर्भ
-------

बाहरी कड़ियाँ
-------------

* गलगल
* अन्य भाषाओं में नाम
* गलगल का अचार
**गंगाशरण सिंह** (१९०५ - १९८८) भारत के स्वतंत्रता-संग्राम-सेनानी, राज्यसभा-सदस्य एवं हिन्दी साहित्यकार थे। वे भारतीय राष्ट्रीय कांग्रेस के प्रमुख नेताओं में थे तथा कांग्रेस सोसलिस्ट पार्टी के संस्थापकों में से थे।

वे बिहार से तीन बार राज्यसभा के सदस्य रहे (1956–62, 1962-68 तथा 1968-1974 तक नामित सदस्य)। वे बाबू राजेन्द्र प्रसाद के निकट सहयोगी थे। पटना में जयप्रकाश नारायण और गंगा बाबू एक ही घर में साथ-साथ रहते थे।

जीवनी
-----

गंगा बाबू का जन्म पटना जिले के खड़गपुर में हुआ था। १९२८ में उन्होने पटना से मासिक 'युवक' का प्रकाशन आरम्भ किया। आचार्य नरेन्द्र देव के विचारों से प्रेरित और प्रभावित इस पत्र के लिये उन्होने अपने जीवन की सारी संचित पूँजी लगा दी थी। उसके जब्त हो जाने पर वे साप्ताहिक 'जनता' निकालने लगे। हिन्दी, संस्कृत, बांग्ला, उर्दू, गुजराती और अंग्रेजी के मर्मज्ञ विद्वान गंगा बाबू ने स्वतंत्रता आन्दोलन में अनेक बार जेल की यातना सही। वे सही अर्थों में एक लोकनेता थे। दबंग और प्रखर गंगाबाबू की स्पष्तवादिता से कैइ लोग काँपते थे।

हिन्दीसेवा
----------

उन्होने हिन्दी को राष्ट्रभाषा के पद पर संस्थापित करने के लिये अथक प्रयास किया। वे भारतीय ज्ञानपीठ के संस्थापक न्यासी-बोर्ड के सदस्य थे। केन्द्रीय हिन्दी संस्थान, आगरा ने उनके नाम पर "गंगाशरण सिंह सम्मान" की स्थापना की है। बिहार सरकार भी उनके नाम पर एक साहित्य पुरस्कार प्रदान करती है।

गंगाशरण सिंह समिति
------------------

भारत सरकार ने सन् १९६९ में शिशु शिक्षा पर गंगाशरण सिंह समिति की रिपोर्ट को स्वीकार कर लिया।

सन्दर्भ
-------

1. ↑  याद आते हैं Archived 2016-04-07 at the Wayback Machine (गूगल पुस्तक ; लेखक : राजशेखर व्यास)

इन्हें भी देखें
---------------

* गंगाशरण सिंह पुरस्कार
**गंगाबाई**, नारायण राव पेशवा की पत्नी थीं। 

अठारह वर्ष की अवस्था में ही जब नारायण राव को 30 अगस्त 1773 ई. को समय से वेतन प्राप्त न होने के कारण क्रोधोन्मत्त सिपाहियों ने मार डाला तब रघुनाथ राव पेशवा बनकर राजकाज देखने लगे। किन्तु यह बात अनेक लोगों को अप्रिय थी। अतः रघुनाथ राव के विरोधी लोगों ने नाना फड़नवीस और हरिंपथ फड़के के नेतृत्व में एक परिषद् की स्थापना की। उस समय गंगाबाई गर्भवत्ती थीं। अतः इन लोगों ने रघुनाथ राव को पदच्युत करने की योजना बनाई जिसके अनुसार गंगाबाई के गर्भ से बालक का जन्म होने पर उसे पदच्युत करना सहज था। अतः उन लोगों ने गंगा बाई को पुरन्दर भेजने की व्यवस्था की ताकि उनका कोई अनिष्ट न कर सके। और वे लोग इस भावी पेशवा के जन्म की प्रतीक्षा में गंगाबाई के नाम से पेशवा का काम चलाने लगे। 18 मई 1774 ई. को गंगाबाई के पुत्र हुआ जिसे माधवराव नारायण के नाम से अभिहित किया गया और जन्म के चालीसवें दिन उसे लोगों ने पेशवा घोषित कर दिया। पीछे यही सवाई माधवराव के नाम से प्रख्यात हुआ। उसके बड़े होने तक गंगाबाई उसके नाम पर शासनकार्य देखती रहीं और वे नाना फड़नबीस के परामर्श के अनुसार ही चलती थीं। इससे परिषद् में मतभेद उत्पन्न हो गया और लोगों ने यह अपवाद फैलाना आरम्भ किया कि गंगाबाई का फड़नबीस के साथ अवैध सम्बन्ध है और उससे उन्हें गर्भ है। वे इस लोकापवाद को सहन न कर सकीं और विष खाकर उन्होंने अपना प्राणान्त कर लिया।
ज़ेटा पपिस का एक काल्पनिक चित्रण
**ज़ेटा पपिस**, जिसका बायर नाम भी यही (ζ Puppis या ζ Pup) है, पपिस तारामंडल का सब से रोशन तारा और पृथ्वी से दिखने वाले तारों में से ६२वाँ सब से रोशन तारा है। पृथ्वी से देखी गई इसकी चमक (सापेक्ष कान्तिमान) +२.२१ मैग्नीट्यूड है और यह पृथ्वी से लगभग १,०९० प्रकाश वर्ष की दूरी पर है। यह एक O श्रेणी का अत्यंत गरम नीला महादानव तारा है।

अन्य भाषाओँ में
---------------

ज़ेटा पपिस तारे को कभी-कभी नेऑस (Naos) भी कहते है। यह यूनानी भाषा के "नाउस" (ναύς) शब्द से लिया गया है, जिसका अर्थ "नाव" है। क्योंकि हिंदी, संस्कृत और यूनानी सभी हिंद-यूरोपीय भाषाएँ हैं "नाव" और "नाउस" वास्तव में सजातीय शब्द हैं। अरबी में इस "सुहेल हदार" (سهيل هدار‎) है, जिसका मतलब "गरजता चमकता वाला" है।

विवरण
-----

ज़ेटा पपिस एक O5 Iaf श्रेणी का नीला महादानव तारा है। इसका द्रव्यमान हमारे सूरज के द्रव्यमान का ६० गुना और व्यास हमारे सूरज के व्यास का १७ गुना है। इसकी निहित चमक (निरपेक्ष कान्तिमान) सूरज की लगभग ३,६०,००० गुना है, यानि सूरज से तीन लाख गुना से भी ज़्यादा। यह आकाशगंगा (हमारी गैलेक्सी) के सब से रोशन तारों में गिना जाता है। इसका सतही तापमान ३४,३२६ कैल्विन है, जो बहुत ही गरम है और जिस वजह से यह गहरे नीले रंग से चमकता है। इस तारे की आयु केवल ४० लाख साल है। तुलना के लिए हमारे सूरज की उम्र ४.५७ अरब साल है।

ज़ेटा पपिस की चमक इतनी भयंकर है की अगर सूरज की जगह यह होता तो पृथ्वी पिघलकर उबलने लगती और घरों-दीवारों से भी इसकी प्रतिबिंबित चमक किसी काले चश्मे पहने मनुष्य को क्षणों में अँधा कर देती। अगर यह पृथ्वी से इतना दूर होता जितना व्याध तारा है तो आकाश में इसकी चमक एक-चौथाई चाँद के बराबर होती और उस से वस्तुओं की ज़मीन पर परछाइयाँ पड़ती।

इन्हें भी देखें
---------------

* पपिस तारामंडल
* नीला महादानव

सन्दर्भ
-------
कोशिका के अन्दर की रचना तथा विभाजन के अध्ययन को **कोशिकानुवंशिकी** (Cytogenetics) कहते हैं। लैंगिक जनन द्वारा नर और मादा युग्मक पैदा करनेवाले पौधों के गुण नए, छोटे पौधों में उत्पन्न होने के विज्ञान को आनुवंशिकी (genetics) कहते हैं। चूँकि यह गुण कोशिकाओं में उपस्थित वर्णकोत्पादक (chromogen) पर जीन (gene) द्वारा प्रदत्त होता है, इसलिये आजकल इन दोनों विभागों को एक में मिलाकर कोशिकानुवंशिकी कहते हैं।

प्रत्येक जीवधारी की रचना कोशिकाओं से होती है। प्रत्येक जीवित कोशिका के अन्दर एक विलयन जैसा द्रव, जिसे जीवद्रव्य (protoplasm) कहते हैं, रहता है। जीवद्रव्य तथा सभी चीज़े, जो कोशिका के अन्दर हैं, उन्हें सामूहिक रूप से जीवद्रव्यक (Protoplast) कहते हैं। कोशिका एक दीवार से घिरी होती है। कोशिका के अन्दर एक अत्यन्त आवश्यक भाग केंद्रक (nucleus) होता है, जिसके अन्दर एक केंद्रिक (nuclelus) होता है। कोशिका के भीतर एक रिक्तिका (vacuole) होती है, जिसके चारों ओर की झिल्ली को टोनोप्लास्ट (Tonoplast) कहते हैं। कोशिकाद्रव्य (cytoplasm) के अंदर छोटे छोटे कण, जिन्हें कोशिकांग (Organelle) कहते हैं, रहते हैं। इनके मुख्य प्रकार माइटोकॉन्ड्रिया (mitochondria, जिनमें बहुत से एंजाइम होते हैं), क्लोरोप्लास्ट इत्यादि हैं। केन्द्रक साधारणतया गोल होता है, जो केंद्रकीय झिल्ली से घिरा होता है। इसमें धागे जैसे वर्णकोत्पादक होते हैं जिनके ऊपर बहुत ही छोटे मोती जैसे आकार होते हैं, जिन्हें जीन कहते हैं। ये रासायनिक दृष्टि से न्यूक्लियोप्रोटीन (nucleoprotein) होते हैं, जो डी. एन. ए. (DNA) या डीआक्सिराइबो न्यूक्लिइक ऐसिड कहे जाते हैं। इनके अणु की बनावट दोहरी घुमावदार सीढ़ी की तरह होती हैं, जिसमें शर्करा, नाइट्रोजन, क्षारक तथा फॉस्फोरस होते हैं। आर. एन. ए. (RNA) की भी कुछ मात्रा वर्णकोत्पादक में होती है, अन्यथा यह न्यूक्लियोप्रोटीन तथा कोशिकाद्रव्य (माइटोकॉन्ड्रिया में भी) होता है। प्रत्येक कोशिका में वर्णकोत्पादक की संख्या स्थिर और निश्चित होती है। कोशिका का विभाजन दो मुख्य प्रकार का होता है : (१) सूत्री विभाजन (mitosis), जिसमें विभाजन के पश्चात् भी वर्णकोत्पादकों की संख्या वही रहती हैं, और (२) अर्धसूत्री विभाजन (meiosis), जिसमें वर्णकोत्पादकों की संख्या आधी हो जाती है।

किसी भी पौधे या अन्य जीवधारी का हर एक गुण जीन के कारण ही होता है। ये अपनी रूपरेखा पीढ़ी दर पीढ़ी बनाए रखते हैं। हर जीन का जोड़ा भी अर्धगुणसूत्र (sister chromatid) पर होता है, जिसे एक-दूसरे का एलिल कहते हैं। जीन अर्धसूत्रण के समय अलग अलग हो जाते हैं और ये स्वतंत्र रूप से होते हैं। अगर एलिल जीन दो गुण दिखाएँ, जैसे लंबे या बौने पौधे, रंगीन और सफेद फूल इत्यादि, तो जोड़े जीन में एक प्रभावी (dominant) होता है और दूसरा अप्रभावी (recessive)। दोनों के मिलने से नई पीढ़ी में प्रभावी लक्षण दिखाई पड़ता है, पर स्वयंपरागण द्वारा इनसे पैदा हुए पौधे फिर से ३ : १ में प्रभावी लक्षण और अप्रभावी लक्षण दिखलाते हैं (देखें मेंडेलवाद)।

सन्दर्भ
-------

इन्हें भी देखें
---------------

* कोशिका विज्ञान
* अनुवांशिकी
**गंगाप्रसाद श्रीवास्तव** या गंगा बाबू (23 अप्रैल 1889–30 अगस्त 1976) हिन्दी साहित्यकार थे। जीपी बाबू अच्छे कथाकार, कहानीकार के अलावा एक बेहतर अभिनेता थे। कई नाटकों में उन्होंने सशक्त अभिनय किया। उस दौरान वे एकांकी के सशक्त अभिनेता थे। सरलता एवं अभिनय के गुण से परिपक्व, एकांकी लिखने में माहिर गंगा बाबू का नाम हिंदी के शुरुआती एकांकीकार के रूप में जाना जाता है।

गंगा बाबू को ‘साहित्य वारिधि’ व ‘साहित्य महारथी’ जैसे अलंकरण से विभूषित किया गया। हास्य सम्राट गंगा बाबू की याद में पूर्वोत्तर रेलवे ने गोंडा-बहराइच रेल खंड पर 'गंगाधाम' स्टेशन का निर्माण कराया।

जीवन परिचय
----------

बाबू गंगा का जन्म 23 अप्रैल 1889 में बिहार के छपरा जिले में हुआ था। उनके पिता रघुनंदन जी गोंडा में रेलवे में यहां नौकरी करते थे, इसलिए गंगा बाबू भी यहीं रहते थे। उर्दू के उस जमाने में गंगा बाबू ने लीक से हटकर हिंदी पढ़ने को प्राथमिकता दी। कैनिंग कॉलेज में शिक्षा ग्रहण करते हुए गंगा बाबू ने हिंदी साहित्य की सशक्त रचना ‘लंबी दाढ़ी’ लिखी।

कृतियाँ
-------

उनकी साहित्य की रचनाएं सामान्य हिंदी भाषा में चित्रित हैं। गंगा बाबू मनुष्य के सामान्य जीवन में होने वाले उतार-चढ़ाव से प्रभावित थे। वे मुंशी प्रेमचंद के भी पूर्ववर्ती थे। 1916 ई. में साहित्य रचना के क्षेत्र में प्रेमचंद के पदार्पण के पहले ही गंगा बाबू की कई रचनाएं प्रकाशित हो चुकी थीं।

‘दिलजले की आह’, ‘लतखोरी लाल’, ‘भइया अकिल बहादुर’, ‘दिल ही तो है’, ‘मामा जी’, ‘मुर्दा बाजार’ आदि उनकी प्रमुख कृतियाँ हैं।

सन्दर्भ
-------

1. ↑  गोंडा में हिंदी साहित्य के आधार हैं जीपी बाबू Archived 2016-04-23 at the Wayback Machine (अमर उजाला)

बाहरी कड़ियाँ
-------------

* आप भी ‘ओ ’ हैं : गंगा प्रसाद श्रीवास्तव
**आचार्य क्षितिमोहन सेन** (2 दिसम्बर 1880 – 12 मार्च 1960) भारतीय विद्वान, लेखक तथा संस्कृत के प्राध्यापक थे। वे विश्वभारती के कार्यकारी उपाचार्य थे (1953–1954)। वे अमर्त्य सेन के नाना थे। 

मध्यकालीन संत साहित्य के मर्मज्ञ समीक्षकों में क्षितिमोहन सेन का अग्रणी स्थान है। उनकी गिनती अपने समय के प्रमुख संस्कृत विद्वानों में की जाती थी। बांग्ला भाषा में उत्कृष्ट लेखन के अतिरिक्त हिन्दी में भी उन्होंने 'भारतवर्ष में जाति भेद' तथा 'संस्कृति संगम' नामक कृतियाँ रची थीं। उन्हें ‘देशिकोत्तम’ की उपाधि से सम्मानित किया गया था।

परिचय
-----

क्षितिमोहन सेन का जन्म बनारस में उनके नाना के यहाँ हुआ था। उनके पिताजी का नाम भुबनमोहन था। उनका पैतृक निवास वर्तमान बांग्लादेश के ढाका जिले में था।

उनका आरम्भिक जीवन बनारस में ही बीता। काशी के क्वीन्स कालेज से संस्कृत में एमए करने के बाद उन्होने चम्बाराज्य के शिक्षा विभाग में कार्य किया। १९०८ ई में रवीन्द्रनाथ ठाकुर के बुलाने पर विश्वभारती के ब्रह्माचर्याश्रम में योगदान करने लगे तथा विश्बभारती विद्याभवन के अध्यक्ष के रूप में शेष जीवन व्यतीत किया। कुछ दिन विश्वभारती के अस्थायी उपाचार्य पद पर भी रहे। सन १९२४ में जब रवीन्द्रनाथ चीन की यात्रा पर गये तब क्षितिमोहन भी उनके साथ थे।

कृतियाँ
-------

भारत के मध्ययुग के रहस्यवादी सन्तों से सम्बन्धित क्षितिमोहन सेन के अनुसन्धान से हिन्दी साहित्य के इतिहास में एक नया अध्याय जुड़ गया। सन १९२९ में इस विषय पर उन्होंने कलकता विश्वविद्यालय में एक अत्यन्त उल्लेखनीय व्याख्यान शृंखला आरम्भ की। 'दादू' नाम से उन्होंने सन १९३५ में एक पुस्तक प्रकाशित की जिसका प्राक्कथन कवीन्द्र रवीन्द्रनाठ ठाकुर का था। 

उनकी 'सन्तदेर बाणी', 'बाउल संगीत' एवं 'साधनतत्त्ब' उल्लेखनीय हैं। 

क्षितिमोहन सेन कि कुछ प्रमुख रचनाएं ये हैं-

* कबीर (४ खण्ड ; 1910–11)
* भारतीय मध्ययुगेर साधनार धारा (भारत की मध्ययुग की साधना धारा ; 1930)
* दादु (1935)
* भारतेर संस्कृति (भारत की संस्कृति ; 1943)
* बांलार साधना (बंगला की साधना ; 1945)
* जातिभेद (1946)
* हिन्दु मुसलमानेर युक्तसाधना (हिन्दु-मुसलमान की संयुक्त साधना ; 1949)
* प्राचीन भारते नारी (प्राचीन भारत में नारी ; 1950)
* युगगुरु राममोहन
* बलाका काब्य परिक्रमा
* बांलार बाउल
* चिन्मय बंग (1957)
* मेडिभ्याल मिस्टिसिजम अफ इन्डिया (भारत का मध्ययुगीन रहस्यवाद)
* हिन्दुइज्म (1961)
* साधक ओ साधना (२००३)

पुरस्कार व सम्मान
-----------------

* विश्वभारती से ‘रवीन्द्र-स्मृति स्वर्णपदक’ (१९४२) तथा प्रथम ‘देशिकोत्तम’ (१९५२)
* वर्धा की हिन्दी भाषा प्रचार समिति द्वारा ‘महात्मा गान्धी पुरस्कार’ (१९५३)
* प्रयाग के हिन्दी साहित्य सम्मेलन से ‘मुरारका पुरस्कार’ (१९५३)
* कलकता विश्वविद्यालय से ‘सरोजिनी बसु स्वर्णपदक’ (१९५४)

बाहरी कड़ियाँ
-------------

* विश्वभारती के आधिकारिक वेबसाइट पर क्षितिमोहन सेन का जीवनचरित
चीन-बेबीलोनवाद एक प्रस्ताव है, जिसे अब अधिकांश विद्वानों ने खारिज कर दिया है, कि तीसरी सहस्राब्दी ई.पू. बेबीलोन क्षेत्र ने चीन को भौतिक सभ्यता और भाषा के आवश्यक तत्व प्रदान किए जिसकी वजह से वहां सभ्यता का प्रारम्भ हुआ। अल्बर्ट टेरियन डी लैकूपरी (1845-1894) ने पहली बार यह प्रस्तावित किया कि बड़े पैमाने पर बेबीलोनिया से चीन में स्थानान्तरण के ज़रिये प्रारंभिक सभ्यता के मूल तत्त्व चीन पहुंचे। लेकिन इस प्रस्ताव को मूल रूप से काफी हद तक अस्वीकृति मिली है। 20 वीं शताब्दी की शुरुआत में, कभी-कभी हुआ-यी भेद पर आधारित तर्क चीनी बुद्धिजीवियों से यह अपील करते थे कि येलो सम्राट और अन्य महारथी ऐतिहासिक थे, मिथक नहीं। इसके विपरीत कुछ बुद्धिजीवी इस बात से इनकार करते थे कि प्रारंभिक चीन में विदेशी तत्व थे। 20वीं सदी के अंत और 21वीं सदी की शुरुआत में, विद्वानों ने नए उत्खनित पुरातात्विक साक्ष्यों के उपयोग से यह साबित किया कि प्राचीन चीनी सभ्यता के कुछ विशेष तत्व पश्चिमी या मध्य एशिया से चीन में लाए गए थे और एशियाई महाद्वीप के दोनों तरफ के पक्षों के बीच भाषाई संबंध थे।

समकालीन प्रस्ताव
----------------

2016 में, एक चीनी भू-रसायनज्ञ, सन वेइदॉन्ग ने तर्क दिया कि चीनी सभ्यता के संस्थापक मिस्र से आये थे और इसलिए वास्तव में चीनी नहीं थे। वे इस निष्कर्ष पर तब पहुंचे जब प्राचीन चीनी कांस्य वस्तुओं की रेडियोमेट्रिक डेटिंग में उन्होंने पाया कि उनकी रासायनिक संरचना चीन में पाए जाने वाले अयस्कों की तुलना में प्राचीन मिस्र के कांस्य अयस्कों के समान थी। सन ने तर्क दिया कि कांस्य युग की तकनीक को व्यापक रूप से मध्य एशिया और चीन में भूमि द्वारा 17 वीं और 16 वीं शताब्दी ई. में ह्य्क्सोस लोगों द्वारा लाया गया था। ये लोग मूल रूप से नील घाटी से आये थे और बाद में जब उनका राजवंश ध्वस्त हो गया तो वे लोग समुद्र के रास्ते भाग गए|

सन्दर्भ
-------

1. ↑  Norman J. Girardot, *The Victorian Translation of China: James Legge's Oriental Pilgrimage* (Berkeley: University of California Press, 2002), 388–390. Girardot describes the controversies in detail, pp. 382–393.
2. ↑  Endymion Wilkinson, *Chinese History: A New Manual* (Cambridge, MA: Harvard University Press, 2013), pp. 497–498.
3. ↑  Ho, Ping-ti.*The Cradle Of The East: An Inquiry Into The Indigenous Origins Of Techniques And Ideas Of Neolithic And Early Historic China, 5000-1000 B.C.* (Hongkong: Chinese University Press, 1975).
**पण्डिता क्षमाराव** (4 जुलाई 1890 - 22 अप्रैल 1954) एक संस्कृत विदुषी थीं जिन्होंने संस्कृत साहित्य में नूतन विधाओं तथा विषयवस्तु का अवतरण किया। वे गार्गी एवं मैत्रेयी की परम्परा को आगे बढाने वाली संस्कृत कवयित्री हैं। उन्होंने कथाओं को भी पद्य में लिखा। चरित काव्य के अन्तर्गत उन्होंने तुकारामचरित, रामदासचरित तथा ज्ञानेश्वरचरित का ग्रथन किया। गांधी जी के सत्याग्रह से प्रभावित होकर उन्होंने 'सत्याग्रहगीता' नामक महाकाव्य की रचना की जो १९३२ में पेरिस से प्रकाशित हुआ। अपने पिता की जीवनी लेखन से पण्डिता क्षमा ने संस्कृत साहित्य में नई विधा का सूत्रपात किया। 

पण्डिता क्षमा राव का जन्म 4 जुलाई 1890 को महाराष्ट्र के एक विद्वत्परिवार में हुआ था। दुर्भाग्य से तीन वर्ष की अल्प आयु में ही उनको पितृ-वियोग सहना पड़ा। पिता की मृत्यु के पश्चात् क्षमा का बचपन अपनी चाची के घर घोर कष्टों और अभावों में बीता। प्रतिकूल परिस्थितियों के होते हुए भी मेधाविनी क्षमा 10 वर्ष की आयु से ही संस्कृत और अंग्रेजी में कविताएंँ लिखने लगी थी। 

20 वर्ष की आयु में उनका विवाह प्रसिद्ध चिकित्सक डॉ. राघवेन्द्र राव के साथ हो गया। 1911 में पति के साथ यूरोप-भ्रमण के दौरान उन्होंने अंग्रेजी, फ्रेंच और जर्मन भाषाओं का अभ्यास किया, पाश्चात्य संगीत, पियानो-वादन और टेनिस में प्रवीणता प्राप्त की। यूरोप की संस्कृति को निकट से जानकर अंग्रेजी भाषा में उत्तम साहित्य की रचना की। वे यूरोप के अनेक विद्वानों और साहित्यकारों के सम्पर्क में आईं।

साहित्य सेवा
------------

क्षमाराव ने अपने जीवन के हर क्षण को साहित्यसर्जन के प्रति समर्पित करते हुए एक विशाल श्रेष्ठ साहित्य की रचना की। पण्डितसमाज ने उन्हें ‘पण्डिता’ एवं ‘साहित्यचन्द्रिका’ की उपाधियों से विभूषित किया। उन्होंने संस्कृत के प्रसिद्ध आचार्य कवि राजशेखर की इस उक्ति को सार्थक किया कि ‘प्रतिभा स्त्री-पुरुष का भेद नहीं करती।’ सन 1953 में उनके पति की मृत्यु के एक वर्ष के भीतर ही 22 अप्रैल 1954 को क्षमाराव निधन हो गया।

### रचनाएँ

संस्कृत साहित्य में पण्डिता क्षमाराव द्वारा रचित प्रमुख नारी चरित्र प्रधान ऐतिहासिक रचनाएँ हैं -

 **मीरा लहरी** - इसका प्रकाशन 1944 में हुआ। पण्डिता क्षमाराव द्वारा रचित यह गीतिकाव्य दो खण्डों में विभक्त है जिसमें मीरा की जन्म से लेकर मृत्यु तक की कथा निबद्ध है।

 **वीरभा** - इसका प्रकाशन 1954 में 8 भूपेन्द्र वसु, एवन्यू, कोलकाता से हुआ है। इसकी नायिका वीरभा है और इसी के नाम पर इस रूपक का नामकरण किया गया है। वीरभा नामक महिला युवावस्था में ही अपने सम्पूर्ण व्यक्तिगत सुखों को तिलांजलि देकर तपस्विनी के जीवन को स्वीकार करती है। वह अपने राष्ट्र को विदेशी शासकों के क्रूर जाल से मुक्त कराने की अदम्य भावना से महात्मा गांधी द्वारा संचालित सत्याग्रह आन्दोलन में अग्रणी भूमि निभाती है। इसका नेतृत्व करके सभी के मानस में राष्ट्रीय भावना का प्रबल संचार करती है।

पण्डिता क्षमाराव की ‘मीरालहरी‘ को उपजीव्य बनाकर लीलाराव दयाल ने ऐतिहासिक कथा प्रधान  **मीराचारितम्** नामक रूपक की रचना की है। मजूंषा पत्रिका अगस्त, 1960 वर्ष-10, अंक 6 में यह प्रकाशित हुई है। 13 दृश्यों में विभक्त इस रूपक में मीरा की बाल्यावस्था से लेकर जीवन भर की हरिभक्ति परक घटनाएँ चित्रित की गई हैं। ससुराल पक्ष के द्वारा अनेकों अत्याचार किए जाने पर भी मीरा अपनी भक्ति को नहीं छोड़ती है और चुपचाप अत्याचारों को सहन करती हुई वह एक दिन कृष्ण में ही अन्तर्लीन हो जाती है।
**क्षारीय भूमि** (Alkali soils या alkaline soils) उस मिट्टी को कहते हैं जिनका पीएच मान ९ से अधिक होता है (pH > 9)

परिचय
-----

 क्षारीय मिट्टी पर पेड़।
**क्षारीय और लवणमय भूमि** उस प्रकार की भूमि को कहते हैं जिसमें क्षार तथा लवण विशेष मात्रा में पाए जाते हैं। शुष्क जलवायु वाले स्थानों में यह लवण श्वेत या भूरे-श्वेत रंग के रूप में भूमि पर जमा हो जाता है। यह भूमि पूर्णतया अनुपजाऊ एवं ऊसर होती हैं और इसमें शुष्क ऋतु में कुछ लवणप्रिय पौधों के अलावा अन्य किसी प्रकार की वनस्पति नहीं मिलती। पानी का निकास न होने के कारण बरसात में इन भूमिखंडों पर बरसाती पानी अत्यधिक मात्रा में भरा रहता है। यह पानी कृत्रिम नालियों के अभाव, प्राकृतिक ढाल की कमी एवं नीचे की मिट्टी के अप्रवेश्य होने के कारण भूमिखंडों से बाहर नहीं निकल पाता और गरमी पड़ने पर वायुमंडल में उड़कर सूख जाता है। बरसात में यह गँदला बना रहता है और सूखने पर भूमि की सतह पर लवण छोड़ देता है तथा साथ ही साथ इसे क्षारीय बना देता है।

विभिन्न प्रांतों में इस भूमि को अलग अलग नामों से पुकारते हैं, जैसे उत्तर प्रदेश में 'ऊसर' या 'रेहला', पंजाब में 'ठूर', कल्लर या बारा, मुंबई में चोपन, करल इत्यादि। ऐसी भूमि अधिकतर उत्तर प्रदेश, पंजाब एवं महाराष्ट्र प्रांतों में पाई जाती है। आन्ध्र प्रदेश तथा तमिलनाडु में भी यह मिलती है। 

ऐसी भूमि तीन मुख्य श्रेणियों की होती है। 

1. पहली वह जिसमें केवल लवण की मात्रा अधिक हो,
2. दूसरी वह जिसमें लवण तथा क्षार दोनों वर्तमान हों, और
3. तीसरी वह जिसमे क्षार अधिक हो तथा लवण कम हो।

रासायनिक तरीकों द्वारा इस भूमि को पहचाना जाता है। इस भूमि का पुननिर्माण करने के लिये अधिक मात्रा में पानी भरकर लवण को घुल जाने देते हैं। फिर यह पानी कृत्रिम नालियों द्वारा बाहर निकाल देते हैं। अधिक क्षारवाली भूमि में जिप्सम का चूर्ण और विलेय कैल्सियमयुक्त पदार्थ का प्रयोग आवश्यक हो जाता है। प्रारंभ में केवल लवण और जलप्रिय पौधे, जैसे धान वा जौ, उगाए जाते हैं।

इन्हें भी देखिए
---------------

* भूमि का पीएच मान
* मृदा लवणता
* भूमि उद्धार
* कल्लर भूमि
* ऊसर भूमि
* क्षारीय पार्थिव धातु

बाहरी कड़ियाँ
-------------

* क्षारीय मृदाओं के लक्षण तथा सुधार[*मृत कड़ियाँ*] (इण्डिया वाटर पोर्टल)
* **क्षारीय मृदा सुधार** : जरूरी है जल निकास (इण्डिया वाटर पोर्टल)

सन्दर्भ
-------
**जोसेफ मैकविकर हंट** (19 मार्च, 1906 - 9 जनवरी, 1991) एक प्रमुख अमेरिकी शैक्षिक मनोवैज्ञानिक और लेखक थे। उन्होंने बाल बुद्धि की प्रकृति से संबंधित अवधारणाओं को बढ़ावा दिया और शोध किया । बेंजामिन ब्लूम ने भी इस पर कार्य किया था। उस काम के परिणामस्वरूप अंततः उन्होंने सीखने का सिद्धान्त प्रतिपादित किया जो सूचना प्रसंस्करण प्रणाली की अवधारणा पर केंद्रित था।

हंट का शिक्षण प्रतिमान (मॉडल)
-----------------------------

हण्ट के शिक्षण प्रतिमान को 'चिन्तन स्तर की शिक्षण व्यवस्था' भी कहते है। चिन्तन के स्तर पर शिक्षक अपने छात्रों में चिन्तन, तर्क तथा कल्पना शक्ति को बढ़ता है जिससे छात्र इन उपगमों के माध्यम से अपनी समस्या का समाधान कर सकें। इस स्तर पर शिक्षण में स्मृति तथा बोध दोनों स्तरों का शिक्षण निहित होता है। इसके बिना चिन्तन-स्तर का शिक्षण सफल नहीं हो सकता।

चिन्तन स्तर का शिक्षण समस्या केन्द्रित होता है। इसमें छात्र को मौलिक चिन्तन करना होता है। इस स्तर पर छात्र विषय-वस्तु के सम्बन्ध में आलोचनात्मक दृष्टिकोण अपनाते है। इस स्तर पर छात्र सीखे हुये तथ्यों तथा सामान्यीकरण की जाँच करता है और नवीन तथ्यों की खोज करता है।

इस शिक्षण के सम्बन्ध में विग्गी का कथन है कि

*चिन्तन स्तर के शिक्षण में कक्षा में एक ऐसा वातावरण विकसित किया जाता है, जो अधिक सजीव, प्रेरणादायक, सक्रिय, आलोचनात्मक, संवेदनशील हो और नवीन एवं मौलिक चिन्तन को खुला अवसर प्रदान करे। इस प्रकार का शिक्षण बोध स्तर के शिक्षण की अपेक्षा अधिक कार्य-उत्पादक को बढ़ावा देता है।*
यह शिक्षण का सर्वोत्तम स्तर है जिसमें छात्र अपनी अभिव्यक्ति, धारणा, विचार, मान्यता तथा ज्ञान के अनुसार समस्या का समाधान, विचार एवं तर्क के द्वारा करता है तथा नवीन ज्ञान की खोज भी करता है। इस स्तर पर शिक्षक छात्रों के बौद्धिक व्यवहार के विकास के लिए अवसर प्रदान करता है और सृजनात्मक क्षमताओं के विकास में सहायक होता है। चिन्तन स्तर का शिक्षण स्मृति तथा बोध स्तर के शिक्षण से भिन्न होता है, परन्तु चिन्तन स्तर के शिक्षण के लिए स्मृति तथा बोध का स्तर, शिक्षण स्तर पहले होना आवश्यक है। हण्ट को चिन्तन स्तर के शिक्षण का प्रवर्तक माना जाता है।

सन्दर्भ
-------

1. ↑  [ahttps://ugcnetjrfnta.blogspot.com/2019/08/blog-post\_16.html हण्ट शिक्षण मॉडल]

इन्हें भी देखें
---------------

* शिक्षण प्रतिमान

बाहरी कड़ियाँ
-------------

* हण्ट का शिक्षण प्रतिमान